**Udvælgelse af kvalitetskontrollant til den konkrete kvalitetskontrol (kun ikke-PIE revisionsvirksomheder)[[1]](#footnote-1)**

***1. Udpegning af kvalitetskontrollant***

Kvalitetskontrollanterne skal hvert år oplyse Revisortilsynet om, hvor mange kvalitetskontroller den enkelte maksimalt ønsker at påtage sig i det pågældende kontrolår. Samtidig oplyses om, hvilken timepris kontrollanten tager for arbejde udført for Revisortilsynet. Kontrollanten oplyser endvidere, hvilke timepriser der anvendes for andre deltagere i kvalitetskontrollen (revisorer eller revisorassistenter).

Revisortilsynet kan ikke garantere et minimum antal kontrolsager pr. kontrollant, eller at alle kontrollanter tildeles sager, jf. § 12, stk. 2 i bekendtgørelse om kvalitetskontrol og Revisortilsynets virksomhed. Endvidere har Tilsynet ikke pligt til at foretage en ligelig fordeling af kontrolsager blandt kontrollanterne.

På baggrund af de indkomne oplysninger matcher Revisortilsynet kvalitetskontrollanter og revisionsvirksomheder. Ved matchningen tager Revisortilsynet hensyn til blandt andet kvalitetskontrollantens kompetencer, ønsker og geografiske forhold.

Vurderer Revisortilsynet det nødvendigt, kan der udpeges mere end en kvalitetskontrollant til at udføre kvalitetskontrollen.

Erhvervsstyrelsen kan i konkrete tilfælde udpege andre personer end de af Revisortilsynet godkendte kvalitetskontrollanter, jf. revisorlovens § 35, stk. 1 og bekendtgørelsens § 10, stk. 1 og 2. I disse sager kan kravet om tidsfrister fraviges.

I de tilfælde, hvor Revisortilsynet beslutter selv at gennemføre en kvalitetskontrol, foretages en individuel fremgangsmåde, som revisionsvirksomheden får besked af Revisortilsynet.

***2. Underretning af revisionsvirksomheden om valg af kvalitets­kontrollant(er)***

Revisionsvirksomheder, som er udtaget til kvalitetskontrol, vil så vidt muligt inden den 1. april få skriftlig besked om, hvilken kvalitetskontrollant, der er udpeget til at kontrollere virksomheden.

***3. Revisionsvirksomhedens indsigelsesret og pligter***

Revisionsvirksomheden skal inden 14 dage efter modtagelse af underretningen om udpegning af kvalitetskontrollanten meddele, at virksomheden aktivt vil medvirke til kvalitetskontrollens gennemførelse, jf. § 13 i bekendtgørelsen. Dette sker via Revireg samtidig med, at revisionsvirksomheden meddeler, at den ikke har kendskab til forhold, der gør, at den udpegede kvalitetskontrollant ikke kan kontrollere virksomheden, f.eks. på grund af manglende uafhængighed.

Revisionsvirksomheden har mulighed for at indgive en skriftlig begrundet indsigelse mod den udpegede kvalitetskontrollant. Indsigelsen skal indsendes til Revisortilsynet senest 14 dage efter virksomhedens modtagelse af meddelelsen om den udpegede kontrollant.

Revisortilsynet tager stilling til en eventuel indsigelse og udpeger i givet fald en anden kvalitetskontrollant.

Har revisionsvirksomheden ingen indsigelser mod den udpegede kontrollant, skal virksomheden senest 14 dage efter modtagelse af meddelelsen om udpegningen, elektronisk acceptere kontrollanten overfor Revisortilsynet på [www.virk.dk/revireg](http://www.virk.dk/revireg), samt give kvalitetskontrollanten meddelelse herom.

Revisionsvirksomheden, som skal kvalitetskontrolleres, skal give kvalitetskontrollanten de oplysninger, som kræves for, at kontrollanten kan meddele Revisortilsynet følgende oplysninger:

1) størrelsen på den virksomhed, der skal kvalitetskontrolleres, herunder antal revisorer, der afgiver erklæringer med sikkerhed, antal kontorsteder og størrelsen heraf, samt omsætning og antal kunder, hvor der afgives erklæringer efter revisorlovens § 1, stk. 2,

2) indholdet og omfanget af kontrollen, herunder det forventede antal udtagne stikprøver,

3) hvem der skal udføre kvalitetskontrollen,

4) det forventede timeantal (for hver deltager), og

5) særlige forhold, der har betydning for noget af ovennævnte.

Såfremt kvalitetskontrollanten konstaterer, at revisionsvirksomheden ikke afgiver bekræftelse om at ville medvirke aktivt til kontrollens gennemførelse eller undlader at give kontrollanten de fornødne oplysninger om virksomhedens størrelse m.v., skal kontrollanten give besked til Revisortilsynet herom, hvorefter Revisortilsynet beslutter, hvad der videre skal ske i sagen.

Afgiver revisionsvirksomheden ikke bekræftelse om at ville medvirke aktivt til kvalitetskontrollens gennemførelse, kan Revisortilsynet anse det for manglende medvirken til gennemførelse af kontrollen, og Tilsynet kan beslutte at underrette Erhvervsstyrelsen, som kan træffe beslutning om sletning, jf. revisorlovens § 8, stk. 2, nr. 1..

Konstaterer revisionsvirksomheden senere i kontrolforløbet, at kvalitetskontrollanten ikke er uafhængig, eller på anden måde ikke opfylder betingelserne for at udføre kvalitetskontrollen, skal revisionsvirksomheden straks meddele dette skriftligt til Revisortilsynet. Revisortilsynet har herefter mulighed for at afbryde kontrolforløbet og udpege en ny kvalitetskontrollant.

***4. Kvalitetskontrollantens indsigelsesret og –pligt***

Revisortilsynet meddeler så vidt muligt inden 1. april i kontrolåret kvalitetskontrollanten, hvilke revisionsvirksomheder kontrollanten er udpeget til at kontrollere. Kontrollanten tager hurtigst muligt kontakt til pågældende revisionsvirksomhed(er).

Kvalitetskontrollanten skal for hver kvalitetskontrol, som pågældende er udpeget til at udføre, over for Tilsynet bekræfte, at pågældende opfylder uafhængighedsreglerne i revisorlovens kapitel 4 og regler udstedt i medfør heraf, og at pågældende er i besiddelse af de fornødne kvalifikationer og erfaringer til at kunne gennemføre kontrol af den konkrete revisionsvirksomhed.

Kontrollanten skal samtidig oplyse Tilsynet om:

1) størrelsen på den virksomhed, der skal kvalitetskontrolleres, herunder antal revisorer, der afgiver erklæringer med sikkerhed, antal kontorsteder og størrelsen heraf, samt omsætning og antal kunder, hvor der afgives erklæringer efter revisorlovens § 1, stk. 2,

2) indholdet og omfanget af kontrollen, herunder det forventede antal udtagne stikprøver,

3) hvem der skal udføre kvalitetskontrollen,

4) det forventede timeantal (for hver deltager), og

5) særlige forhold, der har betydning for noget af ovennævnte.

Førnævnte meddelelse og oplysninger giver kontrollanten senest 14 dage efter, at den virksomhed, der skal kontrolleres, har meddelt Tilsynet, at virksomheden vil medvirke aktivt til kontrollen og ikke har indsigelser mod kontrollantens uafhængighed.

Revisortilsynet vil i påkommende tilfælde (manglende meddelelse fra kontrollanten om førnævnte forhold) udpege en ny kvalitetskontrollant til kvalitetskontrol af den pågældende revisionsvirksomhed.

Når Tilsynet har registreret kontrollantens bekræftelse om, at pågældende opfylder uafhængighedsreglerne, samt at pågældende er i besiddelse af de fornødne kvalifikationer og erfaringer til at kunne gennemføre kontrollen, tager Tilsynet stilling til godkendelsen af de oplysninger, som kontrollanten har meddelt vedrørende størrelsen af den kontrollerede virksomhed, omfang af kontrollen, timetal m.v. Kontrollantens orienteres om Tilsynets godkendelse.

Konstaterer kvalitetskontrollanten senere i kontrolforløbet, at denne ikke er uafhængig eller ikke opfylder betingelserne for at udføre kvalitetskontrollen, skal dette straks meddeles skriftligt til Revisortilsynet, hvorefter Tilsynet tager stilling til, om der udpeges en ny kvalitetskontrollant til den pågældende kvalitetskontrol, eller kontrollen kan udskydes.

1. Af 4. juli 2014 [↑](#footnote-ref-1)